b'\n_START_ARTICLE_\nD-Sub\n_START_PARAGRAPH_\nD-Sub, abreviere pentru D-Subminiature, este un sistem de conectori ce a fost utilizat pe scar\xc4\x83 larg\xc4\x83 \xc3\xaen sistemele informatice \xc8\x99i \xc3\xaen aplica\xc8\x9biile de procesare a datelor. Acest sistem de conectare este specificat pe plan interna\xc8\x9bional \xc3\xaen IEC 807-2._NEWLINE_\xc3\x8en func\xc8\x9bie de aplica\xc8\x9bii \xc8\x99i \xc8\x9bar\xc4\x83 acest sistem de conectare se reg\xc4\x83se\xc8\x99te \xc3\xaen diverse standarde, cum ar fi standardul militar american MIL-C-24308  sau \xc3\xaen Germania \xc3\xaen standardul DIN 41652. \xc3\x8en cadrul standardelor ISO sunt specificate \xc8\x99i variante individuale, cum ar fi ISO 4903 pentru DA-15 \xc8\x99i ISO 2110 pentru DB-25._NEWLINE_Acest tip de conector a fost dezvoltat \xc3\xaen 1952 de compania american\xc4\x83 ITT Cannon, pe care l-au numit D-Subminiature datorit\xc4\x83 formei "D" \xc8\x99i designului foarte mic. _NEWLINE_\xc3\x8en prezent, conectorii D-Sub sunt din ce \xc3\xaen ce mai pu\xc8\x9bin folosi\xc8\x9bi, fiind \xc3\xaenlocui\xc8\x9bi de USB, DisplayPort, FireWire etc.\n_START_SECTION_\nDescriere\n_START_PARAGRAPH_\nConectorii D-sub variaz\xc4\x83 \xc3\xaen func\xc8\x9bie de dimensiune \xc8\x99i de configura\xc8\x9bia pinilor care permit conectarea unor echipamente periferice sau senzori \xc8\x99i a magistralelor digitale de comunica\xc8\x9bie cu mai multe linii. Pinii unui conector D-sub sunt aranja\xc8\x9bi \xc3\xaen cel pu\xc8\x9bin dou\xc4\x83 \xc8\x99i cel mult cinci r\xc3\xa2nduri paralele, numerota\xc8\x9bi de la dreapta la st\xc3\xa2nga. Spa\xc8\x9biul dintre pini se nume\xc8\x99te densitatea conectorului. Cele trei densit\xc4\x83\xc8\x9bi ale conectorului D-sub sunt normale, \xc3\xaenalte \xc8\x99i duble. \xc3\x8en standardul interna\xc8\x9bional DIN 41625, literele A p\xc3\xa2n\xc4\x83 la E care urmeaz\xc4\x83 D, definesc num\xc4\x83rul de pini: A = 15 pini, B = 25 pini, C = 37 pini, D = 50 pini, E = 9 pini. _NEWLINE_Cu toate acestea, acest model de denumire nu este \xc3\xaentotdeauna urmat. Ulterior, la conectorii D-sub s-au ad\xc4\x83ugat pini \xc3\xaen plus la dimensiunile originale. De exemplu DE-15 (cabluri VGA), are 15 pini \xc3\xaen trei r\xc3\xa2nduri, \xc3\xaentr-o carcas\xc4\x83 de dimensiune E (9 pini). Calculatoarele personale au utilizat mai \xc3\xaent\xc3\xa2i conectori DB-25 pentru porturile seriale \xc8\x99i paralele, iar atunci c\xc3\xa2nd portul serial al PC-ului a \xc3\xaenceput s\xc4\x83 utilizeze conectori cu 9 pini, au fost adesea eticheta\xc8\x9bi ca DB-9 \xc3\xaen locul conectorilor DE-9. De aceea, un conector DB-9 aproape \xc3\xaentotdeauna se refer\xc4\x83 la un conector cu 9 pini cu carcas\xc4\x83 de dimensiune E. _NEWLINE_Conectorii D-Sub sunt disponibili \xc3\xaentr-o gam\xc4\x83 larg\xc4\x83, modelele disponibile se deosebesc prin orientarea conexiunilor: orizontale, verticale \xc8\x99i \xc3\xaen unghi. Versiunile speciale asigur\xc4\x83 o conexiune ermetic\xc4\x83, altele au integrat un filtru anti-interferen\xc8\x9be sau sunt ecranate._NEWLINE_Conectorii D-Sub sunt disponibili \xc3\xaen versiuni tat\xc4\x83 \xc8\x99i mam\xc4\x83, at\xc3\xa2t soclurile, c\xc3\xa2t \xc8\x99i mufele. Pentru conexiunile cablu-cablu sunt destinate perechile muf\xc4\x83-soclu cu terminale pentru lipirea cablului, cu o carcas\xc4\x83 care asigur\xc4\x83 protec\xc8\x9bia conexiunii. O caracteristic\xc4\x83 important\xc4\x83 a conectorilor D-Sub o reprezint\xc4\x83 echiparea carcasei cu un sistem de blocare a conexiunii care con\xc8\x9bine \xc8\x99uruburi \xc8\x99i clichete de stabilizare a \xc3\xaembin\xc4\x83rii mecanice a mufei \xc8\x99i soclului \xc8\x99i de prevenire a deconect\xc4\x83rii accidentale._NEWLINE_Cele mai diverse abrevieri ale conectorului D-Sub au fost DSUB, Sub-D, SUB-MIN-D, DE-9 (D-sub 9-pini), DB-25 (D-Sub 25-pini) (Half D-Sub 50-pini) etc.\n_START_SECTION_\nMicro-D\n_START_PARAGRAPH_\nEste un tip mai mic de conector derivat din D-sub. Are aproximativ jum\xc4\x83tate din lungimea unui D-sub \xc8\x99i aplica\xc8\x9bia sa principal\xc4\x83 este tehnologia spa\xc8\x9bial\xc4\x83.'